Chi paty je mɨj xɨɨ mɨna je xɨɨꞌajtpɨdɨjc tzajcaagy cay huɨdibɨ caꞌp levadura mɨɨdɨty,
e yajꞌöccɨxy je cöbixy huɨdibɨ ajcxy yajhuindzɨgɨɨyb anajty Dios.
Chi ydiscípulos ajcxy yꞌamɨdooy Jesús:
―¿Maꞌamy mdzocy co niꞌixɨɨyɨm je pascua xɨɨ adzuꞌájtɨn?
Chi Jesús quejxy metz ydiscípulos ajcxy cajpjoty,
chi nɨmay:
―Jɨm mɨɨd mnaybadɨɨyb tüg yëydɨjc huɨdibɨ nɨɨ tzɨmnɨcxp ma tüg majt.
Miich ajcxy mbanɨcxɨɨyb je yëydɨjc.
Mbanɨ́cxɨpy ajcxy je yëydɨjc,
ixtɨ coon mbajädɨpy ma ytɨjc.
E miich ajcxy mnɨmähuɨpy je codɨjc:
“Je Huindzɨn Jesús ñejhuɨ̈huam ma miich mɨɨdɨty tüg cuarto ma je Huindzɨn Jesús mɨɨd ydiscípulos ajcxy jëb caaygɨxy yɨ pascua xɨɨ adzuꞌájtɨn.”
Je codɨjc cɨꞌm xyajniꞌixɨ́ɨygɨxyɨp tüg cuarto mɨjpɨ ma je mɨmetz piso huɨdibɨ tɨ yajniꞌixɨ̈y.
Ma yɨjɨmbɨ cuarto miich ajcxy mniꞌixɨ̈huɨpy yɨ pascua xɨɨ adzuꞌájtɨn.
Chi je metz Jesús ydiscípulos ajcxy tüyöychooñ.
Co ajcxy yjaꞌty cajpjoty,
chi ajcxy paty je cuarto,
tɨm jaduꞌn nej Jesús jayɨjp ymɨnañ.
E jɨm ajcxy niꞌixɨ̈y je pascua xɨɨ adzuꞌɨ̈bɨ.
Nam coodzɨɨyñɨ anajty co Jesús yjaꞌty ma je cuarto mɨɨd jacjadyii ydiscípulos ajcxy.
Co anajty jɨm ycaaygɨxy ma je caydac,
chi Jesús ymɨnañ:
―Janch ɨɨch miich ajcxy nɨmay co nidüg miich ajcxy huɨdibɨ cham caayb mɨɨd ɨɨch,
xycɨ̈yegaambɨch ma nmɨdzípɨch.
Co je Jesús ydiscípulos jaduꞌn mɨdooy,
chi ooy ytɨgɨɨy tajpɨ maybɨ ajcxy,
e ñayꞌamɨdóohuɨgɨxy miñ xyɨpy,
e tüg ymɨnañ:
―¿Nej ɨɨch jadaꞌjɨ?
E jadüg ymɨnañ:
―¿Nej ɨɨch jadaꞌjɨ?
Chi Jesús ymɨnañ:
―Yɨꞌ yɨꞌ nidügtɨ yɨ nimajmetzp huɨdibɨ tocxmujcp mɨɨd ɨɨch ma tügpɨ texy.
Pues janch ɨɨch jeꞌ,
je jäy huɨdibɨ tzoon tzajpjoty,
nbadaamybɨch tzaachypɨ ayoꞌn jaduꞌn nej yjaybétyɨty ma yɨ Dios ñecy.
Per mɨj ayoꞌn padaꞌñ je jäy huɨdibɨ xycɨ̈yegaamɨch ma ɨɨch nmɨdzip.
Jacꞌoy co caꞌ ycadɨmmaꞌxungꞌajty jada yëydɨjc.
Caayb ajcxy anajty,
co Jesús conɨ̈gy tüg tzajcaagy,
e jayɨjp yajnajx Dioscojuyip ma Dios,
e chi tujc-huäcxy je tzajcaagy,
moy jeꞌ ydiscípulos ajcxy.
E co Jesús jaduꞌn tuñ,
chi ymɨnañ:
―Caaygɨx jada tzajcaagy.
Jada tzajcaagy ɨɨch jada nninïcx.
Chi Jesús conɨ̈gy je ügy vaso,
e co Dioscojuyip yajnajxy,
chi moyday ajcxy je ügy,
e nidügꞌócɨy ajcxy uucy je ügy.
Chi Jesús ymɨnañ:
―Jada ügy ɨɨch nnɨꞌpyꞌajtpy huɨdibɨ temamb yogamb.
Jeꞌ jada jemybɨ Dios ycötújcɨn huɨdibɨ Dios yejc mɨɨd jäy ajcxy ycɨxpɨ.
Janch tɨyꞌajt jaduꞌn nej ɨɨch miich ajcxy nimaaygɨxy,
co caꞌ jadügꞌoc nꞌügaꞌñɨch vino nɨɨ,
ixtɨ coonɨ anajty njädyɨch tzajpjoty ma yɨ Dios yꞌaneꞌmy.
E co Jesús etz ydiscípulos ajcxy ɨɨy tüg himno,
chi ñɨcxy ajcxy ma je cop huɨdibɨ xɨɨjɨp Olivos.